
Text rozhodnutia
Súd: Krajský súd Bratislava Spisová značka: 4Sp/116/2012 Identifikačné číslo súdneho spisu: 1012201604 Dátum vydania rozhodnutia: 12. 11. 2014 Meno a priezvisko sudcu, VSÚ: JUDr. Ľubomír Šramko ECLI: ECLI:SK:KSBA:2014:1012201604.1 ROZSUDOK V MENE SLOVENSKEJ REPUBLIKY Krajský súd v Bratislave v konaní pred sudcom JUDr. Ľubomírom Šramkom v právnej veci navrhovateľa: Slovenský pozemkový fond so sídlom Búdková 36, Bratislava proti odporcovi: Okresný úrad Bratislava, Pozemkový a lesný odbor (pôvodne Obvodný pozemkový úrad v Bratislave) so sídlom Trenčianska 55, Bratislava, za účasti: 1/ H. E. B., bytom M. XX, T., 2/ pani M. B., bytom F. E. XXX, F. F. Z., Č. S., 3/ H. M. S.Á., bytom R. XX, T., všetky zastúpené pánom JUDr. Emilom Molnárom, advokátom, Advokátska kancelária Dr. Molnár & Partnesrs so sídlom Záhradnícka 9, Bratislava, 4/ Hlavného mesta Slovenskej republiky Bratislavy so sídlom Primaciálne nám. 1, Bratislava, 5/ Saleziánov Don Bosca, Slovenská provincia so sídlom Miletičova 7, Bratislava o opravnom prostriedku navrhovateľa zo dňa 25.6.2012 proti rozhodnutiu odporcu Č. k. 5750/2004, Zn. R2-1628/07/1924/12 zo dňa 29.5.2012 takto r o z h o d o l : Krajský súd v Bratislave napadnuté rozhodnutie odporcu Č. k. 5750/2004, Zn. R2-1628/07/1924/12 zo dňa 29.5.2012 z r u š u j e podľa ustanovenia § 250j ods. 2 písm. a), b) Občianskeho súdneho poriadku. Žiaden z účastníkov nemá právo na náhradu trov konania. o d ô v o d n e n i e : Napadnutým rozhodnutím Č. k. 5750/2004, Zn. R2-1628/07/1924/12 zo dňa 29.5.2012 odporca rozhodol, že zúčastnené osoby 1/ - 3/ každá v podiele 1/9 k celku sú dedičmi po oprávnenej osobe v zmysle ust. § 2 ods. 1, ods. 2 písm. e) zákona č. 503/2003 Z.z. o navrátení vlastníctva k pozemkom a o zmene a doplnení zákona Národnej rady Slovenskej republiky č. 180/1995 Z.z. o niektorých opatreniach na usporiadanie vlastníctva k pozemkom v znení neskorších predpisov (ďalej len „zákon“) spĺňajú podmienky ust. § 3 ods. 1 písm. j) zákona a priznal im náhradu za pozemky (záhrady) v pôvodnom k.ú. T. - H. (Z.): - PK vložka č. 346, PK parc. č. 1908, LV č. XXX, parc. č. 14436 o výmere 3054 m2; - PK vložka č. 346, PK parc. č. 1909, LV č. XXX, parc. č. 14435 o výmere 3074 m2 ; - PK vložka č. 346, PK parc. č. 1910, LV č. XXX, parc. č. 14434 o výmere 3018 m2 ; - PK vložka č. 346, PK parc. č. 1909, LV Č.. XXX, parc. č. 14435 o výmere 3074 m2 (ďalej len „predmetné pozemky“) a súčasne ich zaviazal vrátiť štátu celkovo sumu 1992,31 eur, každú v podiele 1/3. Svoje rozhodnutie odôvodnil odporca tým, že podaním z 20.12.20114 si pani H. U. ako pôvodná spoluvlastníčka v podiele 1/3 pozemkov (ďalej len „žiadateľka“) PK parc. č. 1908 a PK parc. č. 1910 uplatnila právo na navrátenie vlastníctva k pozemkom. Pozemky PK parc. č. 1908, 1909 a 1910 boli v roku 1971 zapísané na LV č. XXXako parc. č. 14434, 14435 a 14436. Táto 30.9.2008 zomrela a jej dedičmi sú jej tri dcéry - zúčastnené osoby 1/ - 3/. Ďalej odporca uviedol, že svojím rozhodnutím Zn. R1-1628/07/1923/12/DOB z 30.3.2012 rozhodol o pozemkoch PK parc. č. 1908 a 1910 v podiele 1/3, ktorých vlastníčkou bola žiadateľka H.. H.na U.. Tiež uviedol, že o zvyšku uplatneného nároku (v spojení s podaniami zástupcu zúčastnených osôb z 12.12.2011 a z 23.2.2012), teda o PK parc. č.1908, 1909 a 1910 v podiele 1/3, ktorých vlastníkom bol H.. E. O. a pozemku PK parc. č. 1909 v podiele 1/3, ktorých vlastníkom bola H.. S. H. rozhoduje týmto (napadnutým) rozhodnutím. Ďalej odporca uviedol, že zvyšný podiel na pozemkoch parc. č. 14436 (1908), 14435 (1909) a 14434 (1910) v podiele 1/3 patriacich po smrti H.. D. O. a jeho manželke H.. E. O. bol predmetom reštitučného konania č.k. 5751/2004 v ktorom rozhodnutím Zn. 1628/07/1622/12/DOB priznal p. E. B. ako závetnej dedičke po H.. E. O. právo na náhradu za podiel vo výške 1/3 na pozemkoch parc. č. 14436 (1908), 14435 (1909) a 14434 (1910). V ďalšom opísal zistený stav veci a uviedol, že podaniami doručenými odporcovi 13.12.2011 (z 12.12.2011) a 24.2.2012 (z 23.2.2012) zástupca zúčastnených osôb uviedol, že žiadateľka si podľa jeho názoru podaním z 20.12.2004 uplatnila nárok na navrátenie vlastníctva celých predmetným pozemkov, teda nie len k pozemkom, ktorých spoluvlastníčkou bola žiadateľka (poznámka súdu: v podiele 1/3), teda že si uplatnila nárok na vydanie pozemkov vo výške podielu 2/3. Odporca uviedol, že podľa jeho právneho názoru žiadateľka si podaním z 20.12.2004 uplatnila nárok na navrátenie vlastníckeho práva k pozemkom vo výške podielu 2/3 z dôvodu, že ak si ostatné oprávnené osoby nárok na navrátenie vlastníctva neuplatnili, zmyslom zákona je, aby sa pozemky vrátili „do širšej rodiny“. V ďalšom texte odôvodnenia napadnutého rozhodnutia odporca vyhodnocoval naplnenie predpokladov navrátenia vlastníctva v zmysle zákona a dospel k názoru, že tieto boli splnené, dôsledkom čoho bolo vydanie pozitívneho rozhodnutia, ktorého preskúmanie je predmetom tohto súdneho konania. Proti tomuto rozhodnutiu podal navrhovateľ v zákonnej lehote opravný prostriedok - návrh zo dňa 25.6.201, ktorým sa domáhal jeho zrušenia v celom rozsahu. Predovšetkým v ňom namietal, že z obsahu uplatnenia nároku na navrátenie vlastníctva je zrejmé, že žiadateľka (H.. H. U.) si uplatnila svoj reštitučný nárok ako pôvodná vlastníčka podielu 1/3 pozemkov parc. č. 1908 a 1910 - vôbec nie pozemku parc. č. 1909 a že sa nedomáhala reštitučného nároku po H.. E. O. a p. S. H.. Tiež poukázal na skutočnosť, že o uplatnenom reštitučnom nároku žiadateľky bolo už rozhodnuté. Pre prípad, že by sa súd stotožnil s argumentáciou odporcu (ktorú napadol vyššie uvedeným spôsobom) namietal nepreukázanie splnenia podmienok ust. § 3 ods. 1 písm. j) zákona s tým, že odporca prihliadol na okolnosti, ktoré podľa jeho názoru nasvedčujú splneniu podmienok požadovaných zákonom na preukázanie uzatvorenia kúpnej zmluvy v tiesni a za nápadne nevýhodných podmienok, pričom neprihliadol objektívne na vo veci vykonané dokazovanie. Odporca navrhol vo svojom vyjadrení zo dňa 28.8.2012 k návrhu napadnuté rozhodnutie v celom rozsahu potvrdiť, pričom zotrval na jeho správnosti. Zúčastnené osoby 1/ - 3/ (H.. E. B., H.. M. B. I. H.. M. S.) navrhli vo svojom vyjadrení z 26.11.2012 k návrhu napadnuté rozhodnutie odporcu potvrdiť. Uviedli, že žiadateľka mala v čase uplatnenia svojho nároku bezmála 90 rokov a s poukazom na túto okolnosť je potrebné vnímať ňou podaný nárok. Že teda žiadala vydať všetko to, čo si iné oprávnené osoby vo vzťahu k rodinným pozemkom v Z. neuplatnili - teda 2/3 parciel parc. č. 1908, 1909 a 1910. V ďalšom vyvracali navrhovateľovo konštatovanie, týkajúce sa nenaplnenia podmienok uzatvorenia kúpnej zmluvy v tiesni a za nápadne nevýhodných podmienok. Zúčastnená osoba 4/ (Hlavné mesto Slovenskej republiky Bratislava) sa s návrhom podaným navrhovateľom stotožnila priamo na pojednávaní. Zúčastnená osoba 5/ (Saleziáni Don Bosca, Slovenská provincia) sa k návrhu nevyjadrila. Súd podaný návrh prejednal a rozhodol podľa ust. § 250q Občianskeho súdneho poriadku v platnom znení ( ďalej len „O.s.p.“) ako miestne a vecne príslušný súd (§ 246a ods. 2 O.s.p., ) na pojednávaní v neprítomnosti odporcu a zúčastnenej osoby 5/, pretože i napriek riadne doručenému predvolaniu sa na pojednávanie nedostavili (§ 250g ods. 2 O.s.p.) a dospel k názoru, že napadnuté rozhodnutie odporcu je potrebné zrušiť podľa ust. § 250j ods.2 písm. a/, b/ O.s.p.. Súd v prejednávanej veci dokazovanie nedoplnil. Pred samotným prejednaním a rozhodnutím veci sa súd podrobne oboznámil s obsahom prvostupňového správneho spisu odporcu č. 5750/04 z obsahu ktorého zistil o. i. nasledovné skutočnosti: - Žiadateľka H.. H.na U. dňa 21.12.2004 doručila právnemu predchodcovi odporcu návrh podľa ust. § 2 ods. 2 zákona, ktorým sa domáhala navrátenia vlastníctva k svojim pozemkom parc. č. 1908 a 1910, ktorých je spoluvlastníčkou v podiele 1/3. Uviedla, že tieto pozemky spolu s pozemkom parc. č. 1909 boli v roku 1971 prečíslované na parc. č. 14434, 14435 a 14436. V druhej časti svojho návrhu poukázala na skutočnosť, že pozemky boli predané v 70. rokoch minulého storočia v tiesni a za nápadne nevýhodných podmienok. V tretej a štvrtej časti svojho návrhu zopakovala, že sa návrhom domáha navrátenia vlastníctva k pozemkom parc. č. 1908 a 1910. - Podľa PK vložky č. 346 pozemky parc. č. 1908, 1909 a 1910 pôvodne vlastnícky patrili H.. E. J., H.. D. (D.) O. I. H.. E. (E.) O. - každému v 1/3, pričom vlastnícky podiel k parc. č. 1908 a 1910 po p. E. J. zdedila p. H. U., S.. J. (žiadateľka). Parcela č. 1909 bola prevedená do PK vložky č. 472 a podiel 1/3 patriaci H.. E. J. zdedila H.. S. H.W., S.. J. (sestra žiadateľky). - Pozemky parc. č. 1908, 1909 a 1910 boli prečíslované na parc. č. 14436, 14435 a 14434. - Po smrti H.. D. O. nadobudla jeho podiel (1/3 k celku) manželka H.. E. O., - V texte dokumentov založených v spise sa priezvisko „IR.“ používa tiež v tvare „O.“, resp. „O.“. - Kúpnou zmluvou z 1.10.1974 uzatvorenou medzi p. E.S. O., H.. E. O., H.. H. U. (žiadateľkou) a Investing-om predávajúci odpredali kupujúcemu pozemky parc. č. 14434, 14435 a 14436. - Vo veci nároku, uplatneného žiadateľkou 21.12.2004 (pozemky parc. č. 1908 a 1910) odporca rozhodol vydaním negatívneho rozhodnutia Č.j. (5750/2004), Zn.: 1628/6432/2007/D z 5.11.2008. Toto rozhodnutie bolo po podaní odvolania zrušené rozsudkom tunajšieho súdu č.k. 3Sp/87/2009-93 z 26.10.2010 z formálnych dôvodov a vec bola vrátená odporcovi na ďalšie konanie. Následným (aktuálne právoplatným) rozhodnutím Č.k. 5750/2004, Zn. R1-1628/07/1923/12/DOB z 30.3.2012 odporca právnym nástupníčkam po žiadateľke, teda H.. E.. B., H.. M.. B. I. H.. M.. S. priznal právo na náhradu za pozemky parc. č. 1908 a 1910. - Vo veci nároku H.. E. B. - po pôvodnej vlastníčke p. E. O. (E. H.. D. O.), vlastníčke predmetných pozemkov v podiele 1/3) rozhodol odporca aktuálne právoplatným rozhodnutím Č.k. 5751/2004, Zn. 1628/07/1622/12/DOB z 30.3.2012. - Z obsahu spisu nevyplýva, že by právni nástupcovia po pôvodnom vlastníkovi 1/3 pozemkov (parc. č. 1908, 1909 a 1910) H.. E. O. uplatnili právo na navrátenie vlastníckeho práva k pozemkom, ktoré mal vo vlastníctve. - Zástupca zúčastnených osôb 1/ - 3/ vo svojich podaniach z 12.12.2011 a z 23.2.2012 poukazoval na skutočnosť, že nárok, uplatnený žiadateľkou 21.12.2004 (pozemky parc. č. 1908 a 1910) sa týkal aj pozemku parc. č. 1909 a že žiadateľka nežiadala o navrátenie vlastníctva k pozemkom vo veľkosti podielu 1/3, ale vo veľkosti podielu 2/3, teda aj podielu po H.. E. O. a p. S. H.. Súčasne podaním z 23.2.2012 uznal, že tento sa týkal iba pozemkov parc. č. 1908 a 1910. Podľa ust. § 2 ods. 1 zákona právo na navrátenie vlastníctva k pozemku podľa tohto zákona môže uplatniť oprávnená osoba, ktorá je občanom Slovenskej republiky s trvalým pobytom na jej území a ktorej pozemok prešiel na štát alebo na inú právnickú osobu v období od 25. februára 1948 do 1. januára 1990 (ďalej len "rozhodujúce obdobie") spôsobom uvedeným v ustanovení § 3. Podľa ust. § 5 ods. 3 zákona na konanie podľa odseku 2 sa vzťahujú všeobecné predpisy o správnom konaní. Podľa ust. § 18 ods. 1 zákona č. 71/1967 Zb. o správnom konaní (Správny poriadok) konanie sa začína na návrh účastníka konania alebo na podnet správneho orgánu. Podľa ust. § 5 ods. 1 zákona právo na navrátenie vlastníctva k pozemku môže uplatniť oprávnená osoba do 31. decembra 2004 na obvodnom pozemkovom úrade, v ktorého obvode vlastnila pozemok, a zároveň preukáže skutočnosti podľa § 3. Neuplatnením práva v lehote právo zanikne. Podľa ust. § 250q ods. 2 O.s.p. o opravnom prostriedku rozhodne súd rozsudkom, ktorým preskúmavané rozhodnutie buď potvrdí, alebo ho zruší a vráti na ďalšie konanie. Podľa ust. § 250j ods. 2 O.s.p. súd zruší napadnuté rozhodnutie správneho orgánu a podľa okolností aj rozhodnutie správneho orgánu prvého stupňa a vráti vec žalovanému správnemu orgánu na ďalšie konanie, ak po preskúmaní rozhodnutia a postupu správneho orgánu v medziach žaloby dospel k záveru, že a) rozhodnutie správneho orgánu vychádzalo z nesprávneho právneho posúdenia veci, b) zistenie skutkového stavu, z ktorého vychádzalo správne rozhodnutie, je v rozpore s obsahom spisov. Súd preskúmal napadnuté rozhodnutie odporcu v rozsahu podaného návrhu - opravného prostriedku a dospel k názoru, že námietky vznesené navrhovateľom, týkajúce sa obsahu uplatnenia nároku na navrátenie vlastníctva žiadateľkou H.. H. U. sú dôvodné. Nakoľko úspešnosť týchto námietok, ktoré sa týkali samotného uplatnenia nároku ako prioritnej podmienky samotného konania o navrátenie vlastníctva súd vyhodnotil kladne, následne sa už súd nezaoberal alternatívnymi námietkami, ktoré navrhovateľ uplatnil iba pre prípad, ak by sa súd s uvedenými námietkami týkajúcimi sa obsahu uplatnenia nároku na navrátenie vlastníctva žiadateľkou nestotožnil. K námietke, že z obsahu uplatnenia nároku na navrátenie vlastníctva je zrejmé, že žiadateľka (H.. H. U.) si uplatnila svoj reštitučný nárok ako pôvodná vlastníčka podielu 1/3 pozemkov parc. č. 1908 a 1910 - vôbec nie pozemku parc. č. 1909 a že sa nedomáhala reštitučného nároku po H.. E. a H.. S. H.: Podľa názoru súdu táto námietka je dôvodná. Konanie o navrátenie vlastníctva k pozemkov v zmysle zák. č. 503/2003 Z.z. je svojím charakterom konaním návrhovým, ktoré sa riadi zákonom a Správnym poriadkom. S poukazom na vyššie citované ust. § 2 ods. 1 zákona, resp. ust. § 18 ods. 1 Správneho poriadku teda toto konanie podľa zákona a v zmysle ust. § 18 ods. 1 Správneho poriadku môže začať iba na základe návrhu, ktorým sa oprávnená osoba domáha navrátenia vlastníctva. Z obsahu spisu jednoznačne vyplýva, že žiadateľka - neb. H.. H. U. bola vlastníčkou pozemkov pôvodných parc. č. 1908 a 1910 vo veľkosti podielu 1/3, ktoré zdedila po pôvodnej vlastníčke p. E. J.. Nakoľko tvrdila, že tieto pozemky prešli na štát kúpnou zmluvou uzatvorenou v tiesni a za nápadne nevýhodných podmienok, mala postavenie oprávnenej osoby v zmysle zákona. Kvalifikovaným návrhom z 20.12.2004, ktorý bol odporcovi doručený 21.12.2004, si žiadateľka uplatnila vo vlastnom mene (za svoju osobu) nárok na navrátenie vlastníctva k pôvodne svojim pozemkom formou pridelenia náhradných pozemkov. Predmetný návrh na začatie (správneho) konania rozčlenila do štyroch častí: V časti I. uviedla, že je oprávnenou osobou podľa zákona, že ide o pozemky ktorých bola pôvodnou vlastníčkou v podiele 1/3, pôvodne zapísaných v PK vložke č. 3465 ako parcely parc. č. 1908 a č. 1910, ktoré vlastníctvo nadobudla 3.12.1957 dedením. Ďalej uviedla, že tieto pozemky - ich parcelné čísla boli (spolu s pozemkom parc. č. 1909) prečíslované na parc. č. 14434, 14435 a 14436. V časti II. poukázala na skutočnosť, že sa jedná o rodinné pozemky na ktorých sa pestovali ovocné stromy, že úroda z nich slúžila na preklenutie nepriaznivej finančnej situácie. Poukázala tiež na okolnosti predaja pozemkov štátu. V časti III. zdôraznila, že pri uvedených pozemkov parc. č. 1908 a 1910 sú splnené jej reštitučné nároky. V časti IV. požiadala odporcu, aby po preskúmaní žiadosti jej za uvedené pozemky poskytol primeranú náhradu. Z obsahu tohto návrhu na začatie konania podľa zákona bez akejkoľvek pochybnosti vyplýva, že žiadateľka si ako pôvodná vlastníčka pozemkov v podiele 1/3 uplatnila svoj reštitučný nárok výlučne k pozemkom parc. č. 1908 a 1910. Zo znenia tohto návrhu žiadateľky, ktorý je tak v zmysle zákona ako aj v zmysle ust. § 18 ods. 1 Správneho poriadku návrhom na začatie konania nevyplýva, že by si týmto návrhom uplatnila akýkoľvek iný nárok (okrem nároku súvisiacim s pôvodne jej pozemkami parc. č. 1908 a 1910) - teda ani nárok, ktorý by sa týkal pozemku parc. č. 1909, resp. nárok po inom či iných spoluvlastníkoch pozemkov. Toto uplatnenie nároku žiadateľkou v zmysle zákona sa netýkalo pozemkov, pôvodne patriacich ostatným spoluvlastníkom, resp. ich nástupcom - konkrétne pôvodne patriacich H.. E. O., S. H.. S.A. H., ako to tvrdí odporca v napadnutom rozhodnutí. O predmetnom nároku žiadateľky, ktorá v priebehu konania pred odporcom zomrela, rozhodol odporca svojím právoplatným rozhodnutím Č.k. 5750/2004, Zn. R1-1628/07/1923/12/DOB z 30.3.2012, keď právnym nástupníčkam po žiadateľke (zúčastneným osobám 1/ - 3/) priznal za pozemky parc. č. 1908 a 1910 právo na náhradu. Z obsahu spisu vyplýva, že okrem žiadateľky H.. H. U. (ktorá nadobudla vlastníctvo k pozemkom parc. č. 1908 a 1910 dedením po H.. E. J., pôvodnej vlastníčke pozemkov v podiele 1/3) si právo na navrátenie vlastníctva k pozemkom parc. č. 1908, 1909, 1910 uplatnila nástupkyňa po druhom podielovom vlastníkovi 1/3 pozemkov (p. D. O. resp. H.. E. O.) H.. E. B.. Vo veci ňou uplatneného nároku rozhodol odporca právoplatným rozhodnutím Č.k. 5751/2004, Zn. 1628/07/1622/12/DOB z 30.3.2012 tak, že jej priznal za pozemky parc. č. 1908, 1909 a 1910 (v podiele 1/3) právo na náhradu. Z obsahu pripojeného spisu odporcu nevyplýva, že by si právni nástupcovia či nástupca po pôvodnom vlastníkovi podielu 1/3 predmetných pozemkov - H.. E. O., resp. po p. S. H., ktorá sa titulom dedenia stala vlastníčkou 1/3 pozemku parc. č. 1909 uplatnili reštitučný nárok v zmysle zákona. Ako to vyplýva z odôvodnenia napadnutého rozhodnutia, odporca toto rozhodnutie vydal s odôvodnením, že týmto rozhodnutím rozhoduje o zvyšku uplatneného nároku (žiadateľkou H.. H. U.) k pozemkom parc. č. 1908, 1909 a 1910 v podiele 1/3, ktoré patrili p. E. O. I. H.. S. H.. S poukazom na uvedené je potrebné konštatovať, že žiadateľka H.. H. U. nikdy nežiadala navrátenie vlastníctva k pozemku parc. č. 1909, podobne ako nikdy nežiadala navrátenie vlastníctva po inej osobe - spoluvlastníkovi pozemkov parc. č. 1908, 1909 a 1910. Ak i napriek tomu odporca o týchto podieloch konal a rozhodol napadnutým rozhodnutím, konal tak na základe neexistujúceho návrhu na začatie konania o nich. Túto skutočnosť súd s poukazom na navrhovateľom vznesenú námietku kvalifikoval tak, že zistenie skutkového stavu veci z ktorého vychádzalo napadnuté rozhodnutie odporcu je v rozpore s obsahom spisu. V tejto súvislosti súd súčasne tiež skonštatoval, že odporcovo rozhodnutie vychádzalo z nesprávneho právneho posúdenia veci, z ktorých dôvodov súd napadnuté rozhodnutie zrušil. S poukazom na uvedené zrušujúce dôvody súd s prihliadnutím na špecifiká prejednávanej veci túto odporcovi nevrátil na ďalšie konanie. Dôvodom bola skutočnosť, že odporca napadnutým rozhodnutím rozhodol o nikdy neuplatnenom nároku a teda vydanie iného (nového) rozhodnutia ani neprichádza do úvahy, nakoľko by v prípade opätovného vydania rozhodnutia rozhodoval o nikdy neuplatnenom nároku. Odporca tiež, o.i. v odôvodnení napadnutého rozhodnutia uvádza, že žiadateľka p. H. U. sa mala stať vlastníčkou podielu 1/3 pozemku parc. č. 1909, patriaceho p. D. O. (O.). A to i napriek skutočnosti, že pre takéto tvrdenie nemal odporca žiaden dôvod - jeho odkaz na dedičské rozhodnutie č. D-494/41-16 z 24.3.1971 po pôvodnom vlastníkovi H.. D. O. (O.) absolútne neobstojí, nakoľko z predmetného dedičského rozhodnutia vyplýva, že zomrel bezdetný a jeho jedinou dedičkou (nástupníčkou) sa stala manželka H.. E. O. (nar. 6.2.1989). Naviac táto dedička (po pôvodnom vlastníkovi 1/3 pozemkov) uzatvorila aj kúpnu zmluvu z roku 1974. Oprávnenými osobami (resp. osobami ktoré v dôsledku ich smrti nastúpili na ich miesto) sú výlučne osoby, ktoré kúpnu zmluvu, na základe ktorej prešlo vlastníctvo pozemkov na štát, uzatvorili. Zúčastnené osoby 1/ - 3/ vo svojom vyjadrení z 26.11.2012 k podanému návrhu uviedli, že žiadateľka H.. H.. U. mala v čase uplatnenia nároku 90 rokov a že toto jej uplatnenie je potrebné vnímať s prihliadnutím na jej vek. K tejto argumentácii súd pokladá za potrebné uviesť, že obsah uplatneného nároku je bez akýchkoľvek pochybností zrejmý - teda že žiadateľka si uplatnila svoj nárok iba vo vzťahu k jej vlastníckemu podielu - 1/3 k pozemkom parc. č. 1908 a 1910. Naviac z textu uplatneného nároku je zrejmé, že tento je jasný a logický, že obsahuje všetky zákonom požadované skutočnosti a to bez ohľadu na skutočnosť, či tento text uplatnenia nároku formulovala sama, alebo tak urobil niekto iný. Z textu uplatnenia nároku je zrejmé kto si nárok na navrátenie vlastníctva uplatnil, ktorých konkrétnych pozemkov sa týka a z akého dôvodu bol samotný návrh podaný. K ďalšej časti predmetného vyjadrenia zúčastnených osôb 1/ - 3/, týkajúcej sa skutočnosti, že odporca o 1/3 podielu na pozemkoch vlastnícky patriacich H.. E. O. (O.) rozhodol napadnutým rozhodnutím správne, pričom dôvodili odkazom na nález Ústavného súdu Slovenskej republiky sp. zn. I.ÚS 123/2010-48 súd poznamenáva, že táto argumentácia nie je dôvodná. Predmetný nález sa totižto zaoberal otázkou postavenia - posudzovania oprávnených osôb v zmysle ich postavenia, vyplývajúceho zo znenia ust. § 2 ods. 2 zákona v prípade, ak bol nárok na navrátenie vlastníctva uplatnený súčasne viacerými osobami, ktoré ako osoby oprávnené odvodzovali svoje postavenie práve z ust. § 2 ods. 2 zákona. V prejednávanej veci však takáto situácia nenastala, nakoľko žiadateľka p. H.. U. a ani nikto iný nárok na navrátenie vlastníctva k pozemkom patriacim p. E. O. (O.) neuplatnil. Naviac súd poznamenáva, že predmetný nález aj v jeho citovanej časti hovorí o aktívnom domáhaní sa nároku na príslušnom orgáne. Ako to bolo vyššie uvedené, navrátenia vlastníctva k podielu patriaceho p. E. O. (O.) sa nikto nedomáhal. Súd tiež poukazuje na skutočnosť, že zákon č. 503/2003 Z.z. v žiadnom svojom ustanovení nezakotvuje, že bolo možné priznať osobe, ktorá bola iba podielovým vlastníkom pozemku (pozemkov) nárok na navrátenie vlastníctva k pozemku (pozemkov) v ich celosti. Práve naopak - znenie ust. § 2 ods. 2 zákona výslovne stanovuje, že rozsah navrátenia vlastníctva sa viaže k vlastníctvu pozemkov osoby (resp. jej nástupcov v zmysle zákona), ktoré pozemky prešli vlastnícky na štát (z dôvodov uvedených v zákona): „Ak osoba, ktorej vlastníctvo k pozemku prešlo v rozhodujúcom období do vlastníctva štátu ...“. Totožná argumentácia vyplýva aj z ust. § 2 ods. 1 zákona: „ ... ktorej pozemok prešiel na štát alebo na inú právnickú osobu ...“. Pretože žiadateľka p. H. U. nikdy nežiadala navrátenie vlastníctva k pozemku par. č. 1909 a ani k pozemkom, patriacim p. E. O. (O.) súd dospel k názoru, že napadnuté rozhodnutie odporcu je potrebné zrušiť, pričom z tohto dôvodu nebolo na mieste ani vrátenie veci odporcovi na ďalšie konanie. O trovách navrhovateľa súd rozhodol za použitia ust. § 250 k ods.1 O.s.p. s poukazom na výsledok konania. Záverom súd poznamenáva, že odporca i keď bol v konaní neúspešný, je zo zákona oslobodený od platenia súdneho poplatku za toto konanie (§ 4 ods. 2, písm. z/ zák.č.71/1992 Zb.) a preto ho súd nezaviazal k povinnosti zaplatiť súdny poplatok.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2014:1012201604.1 (dáta aktuálne k 11. 11. 2026). Záväzné je znenie zverejnené súdom.




